એ પછી સહજાનંદ સ્વામીની માણકી ઘોડી ચોરવા મધરાતે ગયેલા જોબનપગીને પલંગ પર પોઢેલા સ્વામીએ ઘોડી સામે ઊભા રહીને દર્શન દીધાં અને પગીનો હૃદયપલટો થતાં તે પોતાના ભાઈ ભત્રીજાઓ સાથે અને નાતીલા સાથે હાથમાં શ્રીફળ ને સાકરનો પડો લઈ શ્રીજીના દર્શને ગયા ત્યારે સ્વામી સામેથી બોલ્યા કે ‘આવો જોબનપગી !’ એમ કહી પોતાના સિંહાસન પાસે બેસાડયાને કહ્યું ઃ ‘પગી તમારી આંખો પારેવા જેવી લાલઘૂમ છે ને ? ખૂબ ઉજાગરો કર્યો લાગે છે. માણકી ઘોડી કે બીજા ઘોડા ન લેવાણા ?’ જોબન એ સાંભળીને ઝકલાઈ ગયો ને માથે બાંધેલી મોટી પાઘડી શ્રીજીના ચરણમાં નાખી કરગરવા લાગ્યો ઃ ‘બાપજી, આપ તો અંતરજામી છો. પ્રગટ ભગવાનરૂપે આવી મારા જેવા પાપિયાને દર્શન દીધા ને નિયાલ કર્યો.’ એ પછી જોબનપગી ચુસ્ત સત્સંગી બની ગયા.